ביץ' האוס

**ביץ' האוס** (באנגלית: **Beach House**) היא להקת דרים פופ מבולטימור, מרילנד, שנוסדה בשנת 2004. הלהקה מורכבת מוויקטוריה לגראן הצרפתייה (קולות, קלידים) ומאלכס סקאלי שנולד בבולטימור (גיטרה, קלידים).

אלבום הבכורה שלהם *Beach House* שוחרר בשנת 2006 וזכה לביקורות אוהדות. עקבו אחריו *Devotion* מ-2008, *Teen Dream* מ-2010, *Bloom* מ-2012, *Depression Cherry* ו-*Thank Your Lucky Stars* שניהם משנת 2015, האלבום *7* מ-2018 ו-Once Twice Melody משנת 2022.

## היסטוריה
### הקמה ואלבום ראשון
ויקטוריה לגראן שסיימה את לימודיה במכללת ואסר ב-2003, ואלכס סקאלי שסיים את לימודיו ב-Oberlin College ב-2004, הקימו את הלהקה ב-2004 לאחר שהכירו בסצנת האינדי-רוק של בולטימור, כאשר הם מפיקים מוזיקה שהורכבה בעיקר מאורגן, מכונת תופים וגיטרת סלייד.

באוקטובר 2006 הלהקה הוציאה את אלבום הבכורה שלה *[[Beach House]]*. באותה שנה, אתר המוזיקה פיצ'פורק דירג את האלבום במקום ה-16 ברשימת האלבומים הטובים של אותה השנה.

### אלבום שני ופרויקטים נוספים
אלבומם השני של ביץ' האוס *Devotion* שוחרר בפברואר 2008. כמו האלבום הקודם, גם זה זכה לאהדת המבקרים ונכלל במקום 46 ברשימת האלבומים הטובים ביותר של פיצ'פורק לאותה שנה.

הלהקה הקליטה גרסת כיסוי ל-Play the Game של להקת Queen עבור האלבום *[[Dark Was the Night]]*, פרויקט שנועד לגייס כספים ולעורר מודעות לנגיף האיידס.

בשנת 2009 לגראן תרמה קולות רקע לשיר Two Weeks של להקת האינדי-רוק Gizzly Bear. מאוחר יותר היא שיתפה פעולה עם הלהקה בשנית כשהיא שרה ב-Slow Life, תרומת הלהקה לפסקול הסרט דמדומים: ירח חדש.

### Teen Dream
אלבומם השלישי של הצמד יצא בינואר 2010 על ידי חברת התקליטים Sub Pop. האלבום הופק על ידי כריס קואודי שעבד בעבר עם הלהקות Yeah Yeah Yeahs, TV on the Radio, Grizzly Bear. האלבום זכה לביקורות חיוביות מצד לצד והרחיב את מאגר המעריצים של הלהקה, כשבין היתר נצפו Jay-Z ו-Beyonce בהופעות הלהקה. *Teen Dream* דורג במקום החמישי ברשימת 50 האלבומים הטובים ביותר של פיצ׳פורק לשנת 2010.

### Bloom
במאי 2012 הוציאה הלהקה את האלבום *Bloom* דרך Sub Pop. הסינגלים ששוחררו מהאלבום היו Myth, Lazuli, Wild, Wishes, כאשר לכולם פרט ל-Myth הוכן אף קליפ וידאו. בפברואר 2013 הלהקה שחררה סרט קצר, *Forever Still*. הסרט, שהושפע מ-*[[Live at Pompeii]]* בו *[[פינק פלויד|Pink Floyd]]* מנגנים באמפיתיאטרון רומי ריק, מציג את הלהקה מנגנת שירים מ-*Bloom* באתרים שונים בטורנילו, טקסס, היכן שהאלבום הוקלט.

### Depression Cherry ו-Thank Your Lucky Stars
במאי 2015 הלהקה הוציאה את אלבומה החמישי *Depression Cherry* דרך Sub Pop, והכריזה על סיבוב הופעות עולמי. הלהקה הצהירה שהכיוון היצירתי באלבום זה הוא חזרה לפשטות, עם שירים הבנויים מסביב למלודיה ומספר כלים מועט, כאשר התופים משחקים תפקיד משני בלבד. באוקטובר 2015, חמישה חודשים בלבד לאחר יציאת אלבומם הקודם, הלהקה הכריזה על אלבום נוסף *Thank Your Lucky Stars*.

### 7
ב-11 במאי 2018 הוציאה הלהקה את אלבומה השביעי *7* דרך חברת התקליטים Sub Pop. ארבעת הסינגלים ששוחררו מהאלבום הם: Lemon Glow, Dive, Dark Spring ו-Black Car. הקלטת האלבום נמשכה אחד עשר חודשים, בשונה מההליך המהיר על אלבומיהם הקודמים. הלהקה הצהירה שמטרתם במהלך הקלטת האלבום הייתה: "לידה מחדש והשבת נעורים". *7* קיבל שבחים ממבקרי מוזיקה אשר היללו את האווירה ההרפתקנית של האלבום ואת העקביות של הלהקה.

### Once Twice Melody
בנובמבר 2021 הכריז ההרכב על אלבום האולפן השמיני שלהם, *Once Twice Melody*, שיצא ב-18 בפברואר 2022. אלבום זה, הכולל 18 רצועות, פורסם כאלבום כפול המחולק לארבעה "פרקים". הפרק הראשון יצא ב-10 בנובמבר 2021, ושלושת הפרקים הבאים יצאו ב-8 בדצמבר 2021, ב-19 בינואר 2022 וב-18 בפברואר 2022. במהלך שנת 2022 יצאה הלהקה לסיבוב הופעות לקידום האלבום.

בפעם הראשונה, צוינו בהערות האלבום כי ג'יימס ברון הוא חבר מלא בהרכב. גם הביוגרפיה של הלהקה בספוטיפיי עודכנה לשקף את השינוי בהרכב.

### Become
ב-16 בפברואר 2023 הכריזה הלהקה על EP בשם *Become*, הכולל חמישה שירים, שנוצרו במהלך העבודה על *Once Twice Melody*. הפרויקט יצא ב-22 באפריל 2023 כמוצר בלעדי ליום חנויות התקליטים, וזמין להזרמה החל מ-28 באפריל 2023.

**<big>יחסם לקהל הישראלי</big>**

הצמד שמעולם לא הופיע בישראל, באוקטובר 2025 הסיר את האלבומים שלו מהקטלוג של ספוטיפיי בישראל, ללא שום התייחסות פומבית לנושא.

## דיסקוגרפיה
### אלבומי סטודיו
* (2006) *[[Beach House]]*
* (2008) *Devotion*
* (2010) *[[Teen Dream]]*
* (2012) *[[Bloom]]*
* (2015) *[[Depression Cherry]]*
* (2015) *[[Thank Your Lucky Stars]]*
* (2018) *7*
* Once Twice Melody (2022)
* Become (2023)

## קישורים חיצוניים

* 

## הערות שוליים

קטגוריה:להקות אינדי אמריקאיות
קטגוריה:צמדים מוזיקליים אמריקאיים
קטגוריה:להקות שהוקמו בשנת 2004